Poslovni broj: Usž-3779/20-2

**REPUBLIKA HRVATSKA**

**VISOKI UPRAVNI SUD REPUBLIKE HRVATSKE**

**Z A G R E B**

**Frankopanska 16**

U I M E R E P U B L I K E H R V A T S K E

R J E Š E N J E

Visoki upravni sud Republike Hrvatske u vijeću sastavljenom od sudaca toga suda, Sanje Štefan, predsjednice vijeća, Ante Galića i dr. sc. Sanje Otočan, članova vijeća te više sudske savjetnice Lane Štok, zapisničarke, u upravnom sporu tužiteljice J. V. iz S. V., ovlaštene predstavnice skupine radnika, protiv tuženika Ministarstva rada i mirovinskog sustava Republike Hrvatske, Povjerenstva za žalbe, Inspektorata rada, Z., radi uvida u spis, u predmetu plaćanja sudske pristojbe, odlučujući o žalbi tužiteljice izjavljenoj protiv rješenja Upravnog suda u Splitu, poslovni broj: UsIrs-116/17-23 od 8. lipnja 2020., na sjednici vijeća održanoj 21. listopada 2020.,

r i j e š i o j e

Poništava se rješenje Upravnog suda u Splitu, poslovni broj: UsIrs-116/17-23 od 8. lipnja 2020. i ukida rješenje o pristojbi Upravnog suda u Splitu poslovni broj: UsIrs-116/17-21 od 27. svibnja 2020. te se tužiteljica J. V. oslobađa plaćanja sudskih pristojbi u ovome sporu.

Obrazloženje

Pobijanim prvostupanjskim rješenjem odbijen je prigovor tužiteljice te je potvrđeno rješenje Upravnog suda u Splitu poslovni broj: UsIrs-116/17-21 od 27. svibnja 2020., kojim je tužiteljici naloženo plaćanje sudske pristojbe na tužbu u iznosu od 400,00 kn, na presudu u iznosu od 400,00 kn i na žalbu u iznosu od 500,00 kn.

Tužiteljica je protiv navedenog prvostupanjskog rješenja podnijela žalbu u kojoj, u bitnome, navodi da tužiteljica nije dr. sc. J. V., već je tužitelj Sveučilište u S. – Podružnica broj …-Sveučilišni odjel za stručne studije – skupina radnika (predlagatelji raspisivanja redovitih izbora za radničko vijeće), tj. Radničko vijeće. Smatra da je nedopustivo da prvostupanjski sud ne zna ni tko su stranke u sporu. Iz navedenog proizlazi da tužiteljica smatra da je ona bila tek zajednički predstavnik skupine osoba (radnika) i da ta skupina osoba ima položaj stranke u sporu, a taj položaj nema samo tužiteljica. Stoga predlaže poništiti pobijano prvostupanjsko rješenje.

Žalba je osnovana.

Prvostupanjskim rješenjem Upravnog suda u Splitu poslovni broj: UsIrs-116/17-21 od 27. svibnja 2020. tužiteljici je sukladno odredbi članka 22. stavka 1. Zakona o sudskim pristojbama („Narodne novine“, broj 118/18.) utvrđena obveza plaćanja sudske pristojbe na tužbu, presudu i žalbu u ukupnom iznosu od 1.300,00 kn. Rješenjem poslovni broj: UsIrs-116/17-23 od 8. lipnja 2020. odbijen je prigovor tužiteljice izjavljen protiv rješenja o sudskoj pristojbi uz obrazloženje da je iznos i obveznik plaćanja pravilno utvrđen.

Međutim, prema ocjeni ovog Suda, prvostupanjski sud je nepravilno zaključio da tužiteljica nije oslobođena plaćanja sudskih pristojbi u ovome sporu. Naime, iz podataka sudskog spisa, dostavljenog ovom Sudu uz žalbu, proizlazi da je ovdje u bitnome riječ o postupku pokrenutom pred inspektoratom rada radi zaštite i ostvarivanja prava iz radnih odnosa.

S obzirom na navedeno, predmetni se upravni spor može podvesti pod članak 11. stavak 1. točku 3. Zakona o sudskim pristojbama, kojim je propisano da su od plaćanja pristojbi oslobođeni radnici u sporovima i drugim postupcima u vezi s ostvarivanjem njihovih prava iz radnog odnosa.

Trebalo je stoga u skladu sa odredbom članka 67. stavka 3. Zakona o upravnim sporovima („Narodne novine“, broj 20/10., 143/12., 152/14., 94/16. i 29/17.), u vezi s člankom 74. stavkom 2. istoga Zakona te članka 29. stavka 4. Zakona o sudskim pristojbama, odlučiti kao u izreci ovog rješenja.

U Zagrebu 21. listopada 2020.

Predsjednica vijeća

Sanja Štefan, v.r.